## Rješenje Ustavnog suda Republike Hrvatske broj: U-III-6077/2012 od 31. siječnja 2013.

### NN 19/2013 (18.2.2013.), Rješenje Ustavnog suda Republike Hrvatske broj: U-III-6077/2012 od 31. siječnja 2013.

USTAVNI SUD REPUBLIKE HRVATSKE

336

Ustavni sud Republike Hrvatske, u Prvom vijeću za rješavanje pretpostavki za odlučivanje o ustavnim tužbama, u sastavu sudac Ivan Matija, predsjednik Vijeća, te sutkinje Slavica Banić i Duška Šarin, članice Vijeća, u postupku koji je ustavnom tužbom pokrenula J. C.iz V., koju zastupa N. G., odvjetnica u V., na sjednici održanoj dana 31. siječnja 2013. jednoglasno je donio

RJEŠENJE

I. Ustavna tužba se odbacuje.

II. Ovo rješenje objavit će se u »Narodnim novinama«.

Obrazloženje

1. Podnositeljica je podnijela ustavnu tužbu protiv rješenja Županijskog suda u Vukovaru, broj: Gž-487/11-2 od 10. rujna 2012., kojim je odbijena kao neosnovana njezina žalba i potvrđeno rješenje Općinskog suda u Vinkovcima, broj: Ovr-2878/10-2 od 29. listopada 2010., a kojim je rješenjem, radi osiguranja novčane tražbine predlagatelja osiguranja Republike Hrvatske, određeno osiguranje uknjižbom založnog prava u korist predlagatelja osiguranja na nekretninama podnositeljice kao protivnice osiguranja, i to na kč.br. 3369/3 kuća broj 47, dvorište i oranica u ulici I. Kozarca s 3485 m2, upisanoj u zk.ul.br. 1511 k.o. V. na kojoj je podnositeljica kao protivnica osiguranja suvlasnica u 17/18 dijela i kč.br. 3369/1 kuća broj 43 i dvor u ulici I. Kozarca sa 688 m2, upisanoj u zk.ul.br. 3458 k.o. V., na kojoj je podnositeljica kao protivnica osiguranja suvlasnica u 1/2 dijela.

Ustavni sud nije nadležan za odlučivanje.

2. Članak 62. stavak 1. Ustavnog zakona o Ustavnom sudu Republike Hrvatske (»Narodne novine« broj 99/99., 29/02. i 49/02. – pročišćeni tekst, u nastavku: Ustavni zakon) propisuje:

»Članak 62.

(1) Svatko može podnijeti Ustavnom sudu ustavnu tužbu ako smatra da mu je pojedinačnim aktom tijela državne vlasti, tijela jedinice lokalne i područne (regionalne) samouprave ili pravne osobe s javnim ovlastima, kojim je odlučeno o njegovim pravima i obvezama ili o sumnji ili optužbi zbog kažnjivog djela, povrijeđeno ljudsko pravo ili temeljna sloboda zajamčena Ustavom ... (u daljnjem tekstu: ustavno pravo).

(...)«

Sukladno tome, samo ona odluka kojom je nadležni sud meritorno odlučio o biti stvari, odnosno o pravu ili obvezi ili o sumnji ili optužbi zbog kažnjivog djela podnositelja, jest pojedinačni akt u smislu članka 62. stavka 1. Ustavnog zakona u povodu kojega je Ustavni sud Republike Hrvatske, u postupku pokrenutom ustavnom tužbom, nadležan štititi ljudska prava i temeljne slobode podnositelja, zajamčene Ustavom Republike Hrvatske.

3. U ustavnosudskom postupku ocijenjeno je da osporavana rješenja ne predstavljaju pojedinačne akte u smislu članka 62. stavka 1. Ustavnog zakona protiv kojih bi Ustavni sud bio nadležan pružiti ustavnosudsku zaštitu.

4. Slijedom iznijetoga, na temelju članka 72. Ustavnog zakona, riješeno je kao u izreci.

5. Odluka o objavi temelji se na članku 29. stavku 1. Ustavnog zakona.

Broj: U-III-6077/2012

Zagreb, 31. siječnja 2013.

USTAVNI SUD REPUBLIKE HRVATSKE

Predsjednik Vijeća

dr. sc. Ivan Matija, v. r.

Rješenje, NN 19/2013-336